Indien jy belangstel in hierdie geleentheid en meer inligting verlang, kontak my gerus by info@pienkvoetpret.co.za. Meer detail aangaande die franchise fooi, tantieme asook bemarkingskoste sal dan aan jou gestuur word.
Die Pienkvoet-Pret verhaal
Ek is Anelia Prinsloo, die trotse eienaar van my "baba" Pienkvoet-Pret wat in Junie 2000 gebore is. Nadat ek my onderwysgraad voltooi het, het ek vir sewe jaar my droom om 'n "juffrou" te wees, uitgeleef en vreeslik geniet. My eersteling is gebore en ek kon dit nie oor my hart kry om hom by die huis of by 'n speelgroepie af te laai nie.
Op daardie stadium het ek na verskillende "mamma –en-baba- stimuleringsklasse" begin kyk en besef dat daar 'n leemte vir Afrikaanssprekende ma's en hul kleingoed was. 'n Groot geloofsbesluit is geneem- ek het bedank en Pienkvoet-Pret is begin in Garsfontein Pretoria.
Ek het die voorreg om 'n besigheid van my huis af te doen waar al drie my pragtige kinders, Anton, Lumé en Ané deel van die Pienkvoet-Pret program kon wees. My man, Anton, is 'n anker in my lewe en deel saam met my die droom vir Pienkvoet-Pret. Vanaf 2000 het Pienkvoet-Pret uitgebrei tot waar ons vandag landswyd franchises het. Voorwaar 'n ongelooflike seën uit die Here se hand. Ek dank Hom vir die voorreg!
Ons volg 'n uitstekende program wat goed nagevors en beplan is. Ouderdomsgepaste aktiwiteite word gedoen sodat mammas dit weer tuis kan herhaal en so leer die babas speel-speel. Die program word kwartaalliks ontwikkel met nuwe idees en aktiwiteite om vars en byderwets te bly.
Talle gekwalifiseerde terapeute verwys babas na ons klasse toe omdat hul alreeds so baie van 'n vroeë ouderdom af kan leer. Terapeute woon ook ons klasse by en ondersteun ons program 100%.
Ons Pienkvoet-Pret franchise-span deel my passie vir kinders en vir die lewe. Franchisees word met 'n streng keuringsproses gekeur en ontvang deeglike opleiding in die program en bestuur van die besigheid. Elkeen, met haar unieke persoonlikheid, raak daagliks honderde babas en mammas se harte aan in hul klasse. Ons werk en speel ewe hard!